Diari Oficial de la Generalitat Valenciana


Sumari del DOGV 8219, del 24-01-2018 (2018/251)

RESOLUCIÓ de 31 d'octubre de 2017, de la Subdirecció General de Relacions Laborals, per la qual es disposa el registre i publicació del text del Conveni col·lectiu de treball d'estacions de servei de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8219

Data del DOGV
:   24-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/251


Data del document
:   31-10-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 31 d'octubre de 2017, de la Subdirecció General de Relacions Laborals, per la qual es disposa el registre i publicació del text del Conveni col·lectiu de treball d'estacions de servei de la Comunitat Valenciana.  
 [2018/251]  
Vist el text del Conveni col·lectiu de treball d'estacions de servei de la Comunitat Valenciana, signat per la comissió negociadora, la qual està integrada, d'una part, per la Federació Mediterrània d'Estacions de Servei, i d'una altra, per la Federació d'Indústria, Construcció i Agro d'UGT i per la Federació d'Indústria de CCOOPV, en representació dels treballadors, i de conformitat amb el que disposa l'article 90, apartats 2 i 3, del Reial decret legislatiu 2/2015, de 23 d'octubre, l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana, i el Decret 157/2015, de 18 de setembre, pel qual s'aprova el Reglament orgànic i funcional de la Conselleria d'Economia Sostenible, Sectors productius, Comerç i Treball, i l'article 4.3 de l'Ordre 37/2010, resol:  
  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i depòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 31 d'octubre de 2017.- El subdirector general de Relacions Laborals: Juan Ignacio Soler Tormo.  
  
  
Conveni col·lectiu d'estacions de servei   
de la Comunitat Valenciana 2017-2018  
  
  
CAPÍTOL I  
Disposicions generals i àmbit d'aplicació  
  
Article 1. Parts atorgants del conveni  
Són parts atorgants d'aquest conveni la Federació Mediterrània d'Estacions de Servei, per la representació empresarial, la Federació de CCOO Indústria del País Valencià i la Federació Indústria, Construcció i Agro de la UGT (UGT-FICA-PV), per la representació de les organitzacions sindicals.  
Les dues parts es reconeixen mútuament legitimació i capacitat suficient per a negociar aquest conveni, al qual reconeixen expressament el caràcter de conveni estatutari i eficàcia general.  
  
  
Article 2. Àmbit funcional  
Aquest conveni regula les condicions de treball entre les empreses dedicades a l'activitat d'explotació de les instal·lacions per a subministraments de carburants i combustibles líquids a vehicles i els treballadors d'aquestes.  
1. Es consideren empreses incloses:  
Les estacions de servei, aparells assortidors o bases que expenguen al públic carburants, lubrificants, combustibles; així com totes aquelles activitats necessàries o complementàries per a l'explotació del punt de venda, tals com el servei de greixatge; llavat, botigues amb bar o sense; cafeteria; botigues de conveniència, siga quin siga el volum de negoci i els articles expedits en aquestes, tant els peribles com els no peribles; etc. La descripció efectuada és a títol il·lustratiu i no limitador.  
  
2. Es consideren treballadors inclosos els que amb tal caràcter presten els serveis a les empreses indicades més amunt. Qualsevol dubte sobre noves activitats ha de ser sotmés al dictamen de la comissió paritària.  
   
Article 3. Àmbit territorial  
Aquest conveni és aplicable a tot el territori de la Comunitat Valenciana, és a dir, a les províncies de Castelló, València i Alacant.  
   
  
Article 4. Àmbit personal  
Aquestes condicions de treball afecten tot el personal empleat de les empreses incloses en els àmbits funcional i territorial esmentats.  
   
Aquest conveni no és aplicable a les persones l'activitat de les quals es limite de manera pura i simple a l'acompliment del càrrec de conseller en les empreses que tinguen la forma jurídica de societat ni a les que exercisquen en les empreses càrrecs d'alta direcció, alt govern o alt consell, que s'han de regir per les seues normes específiques i per aquelles que els puguen ser aplicables en el futur.  
   
Article 5. Àmbit temporal. Entrada en vigor, durada, pròrroga i denúncia  
1. Àmbit temporal. Aquest conveni té una durada de dos anys, per tant, està vigent fins al 31 de desembre de 2018. Es prorrogarà a partir d'aquesta data d'any en any per reconducció tàcita, llevat que hi haja denúncia expressa de les parts amb una antelació mínima d'un mes a la data de la finalització, i es mantindrà en vigor fins que siga substituït per un conveni nou.  
2. Entrada en vigor. Independentment de la data de la publicació en el Butlletí Oficial de la Comunitat Valenciana, tindrà efectes des de l'1 de gener de 2017 fins al 31 de desembre de 2018, excepte en el previst per als efectes econòmics que s'ha de regir pel que es disposa en el capítol V (conformació de les taules salarials) per a calcular els salaris i tots els articles referits a complements i plusos salarials, l'entrada en vigor dels quals és l'1 de gener de 2017.  
3. Denúncia, revisió i pròrroga. La denúncia del conveni s'ha de comunicar per escrit i l'ha de dirigir la part legitimada denunciant a les altres parts atorgants d'aquest conveni i a l'autoritat laboral, almenys amb un mes d'antelació a la data en què concloga la vigència.  
Una vegada denunciat el conveni, les parts legitimades per a negociar han de procedir a constituir en el termini màxim d'un mes la comissió negociadora i les dues parts han d'establir un calendari de negociació.  
El termini màxim per a la negociació del conveni nou és de vint-i-quatre mesos a comptar des de la data de pèrdua de la vigència.  
Transcorregut el termini màxim de negociació sense que s'arribe a un acord, les parts intervinents en la negociació s'adhereixen i se sotmeten al procediment de solució extrajudicial de conflictes laborals de la Comunitat Valenciana publicat en el DOGV en data 8 de juliol de 2010.  
  
  
Article 6. Garanties personals  
A excepció del previst en l'article 25 en relació amb el complement d'antiguitat, s'han de respectar totes les situacions personals que amb caràcter global excedisquen el pacte, enteses com a quantitats brutes i mantingudes estrictament ad personam.  
  
Article 7. Vinculació a la totalitat  
Les condicions pactades en aquest conveni componen un tot orgànic i indivisible i han de ser considerades globalment a fi d'aplicar-les.  
   
  
Article 8. Comissió paritària  
Es constitueix una comissió de caràcter paritari (empresaris i treballadors, composta per un màxim de dotze membres: sis membres de la Federació d'Estacions de Servei del Mediterrani, tres membres de la Federació d'Indústria de CCOO del PV i tres de la Federació d'Indústria, Construcció i Agro d'UGT, triats per les representacions respectives independentment dels assessors que cada part estime necessaris.  
L'objectiu d'aquesta comissió és solucionar, amb caràcter previ i obligatori, qualsevol reclamació sobre la interpretació o exigència del que s'ha concertat en aquest conveni amb anterioritat a la presentació de demanda judicial, excepte en aquelles accions que tinguen imposades un termini de caducitat peremptori. Per a dirigir-se a aquesta comissió mixta, només és possible a través de les organitzacions signants d'aquest conveni. Per a qualsevol reclamació relacionada amb aquest, és obligatori el dictamen previ de la comissió paritària.  
La comissió paritària s'ha de reunir quan ho sol·licite alguna de les organitzacions signants d'aquest conveni i en el termini màxim d'una setmana des de la sol·licitud.  
Les funcions específiques de la comissió paritària com a òrgan d'interpretació, arbitratge, conciliació i vigilància del compliment del conveni són les següents:  
a) El coneixement i resolució de les qüestions derivades de l'aplicació i interpretació d'aquest conveni col·lectiu.  
b) Resolució de les discrepàncies durant el període de consultes al qual fa referència l'article 82.3 de l'Estatut dels Treballadors.  
c) La intervenció que s'acorde en els supòsits de modificació substancial de condicions de treball al qual fa referència l'apartat 6 de l'article 41 de l'Estatut dels Treballadors.  
d) En els supòsits de conflicte col·lectiu relatiu a la interpretació o aplicació del conveni ha d'intervindre la comissió paritària amb caràcter previ al plantejament formal del conflicte en l'àmbit dels procediments no judicials (mediació i/o el laude arbitral) o davant de l'òrgan judicial competent.  
e) La conciliació facultativa que se sol·licite en problemes o controvèrsies de caràcter individual quan les parts se sotmeten expressament.  
  
El procediment de resolució en les matèries encarregades serà sumari; presentada la petició juntament amb tota la documentació que el peticionari considere aportar, la comissió es reunirà en el termini improrrogable de set dies per a solucionar els drets objecte de controvèrsia. La comissió paritària podrà emplaçar les parts perquè al·leguen el que convinga al seu dret i la decisió pertinent s'adoptarà per majoria dels membres de la comissió en un termini no superior a set dies hàbils seguits del termini indicat, que serà vinculant a tots els efectes. En el supòsit que no s'aconseguisca l'acord per majoria dels seus membres, s'ha de traslladar, en un termini no superior a sis dies a comptar de la disconformitat, al Tribunal d'Arbitratge Laboral, entitat que assumeix el procediment de solució extrajudicial de conflictes laborals de la Comunitat Valenciana publicat en el Diari Oficial de la Generalitat Valenciana en data 8 de juliol de 2010.  
Pel que fa a les especialitats procedimentals referides en els apartats b i c d'aquest article, caldrà ajustar-se al que disposa l'article 32 d'aquest text.  
Les dues parts designen com a domicilis els de les respectives seus socials, és a dir, carrer Gascó Oliag, 6, entresòl, plaça de Nàpols i Sicília, 5, i carrer Arquitecte Mora 7, tots situats a València.  
  
CAPÍTOL II  
Organització del treball  
  
Article 9. Organització del treball  
La direcció i organització del treball és facultat de la direcció de l'empresa, dins del marc imposat en aquest conveni i en les disposicions legals i vigents a aquest efecte.  
L'objectiu de l'organització del treball és aconseguir en l'empresa un nivell adequat de productivitat basat en la utilització òptima dels recursos humans i materials, i això serà possible amb una actitud activa i responsable de les parts integrants: direcció i empleats.  
Sense minvar la facultat al·ludida en els paràgrafs anteriors, els representants dels treballadors tindran funcions d'orientació, proposta, emissió d'informes, etc., en el relacionat amb l'organització i racionalització del treball, d'acord amb la legislació vigent i d'acord amb el que estableix aquest conveni.  
  
Article 10. Noves tecnologies i formació  
Quan a l'empresa s'introduïsquen noves tecnologies que puguen suposar per als treballadors una modificació substancial de les condicions de treball o bé un període de formació o adaptació tècnica no inferior a un mes, cal comunicar-ho amb caràcter previ als representants dels treballadors en el termini suficient per a poder analitzar i preveure les conseqüències en relació amb: ocupació, salut laboral, prevenció de riscos, formació i organització del treball.  
  
Així mateix, s'ha de facilitar als treballadors afectats la formació necessària per al desenvolupament de la seua nova funció i subscriure qualsevol pla que siga necessari per a la integració i promoció professionals adequades.  
  
  
CAPÍTOL III  
Ingressos, contractació, ascensos i cessaments  
  
Article 11. Ingressos. Regla general  
L'ingrés dels treballadors s'ha d'ajustar a les normes legals generals sobre col·locació i a les especials per als diversos col·lectius de treballadors.  
Els treballadors inclosos en l'àmbit d'aplicació d'aquest conveni poden ser contractats per qualsevol de les modalitats reconegudes per la legislació vigent en cada moment.  
  
Article 12. Període de prova  
L'ingrés dels treballadors s'ha de considerar fet a títol de prova, durant un període que serà variable segons l'índole dels llocs que cal cobrir i que no podrà excedir del temps fixat en l'escala següent:  
Personal tècnic titulat: sis mesos.  
Personal administratiu: tres mesos.  
Personal operari:  
 Especialista: tres mesos.  
 Aprenent: un mes.  
Personal subaltern: dos mesos.  
Només s'ha de considerar que el treballador està subjecte al període de prova si consta així per escrit.  
Durant el període de prova, tant l'empresa com el treballador poden resoldre lliurement el contracte sense termini de preavís i sense dret a indemnització.  
Si el treballador que es troba efectuant el període de prova no el supera, en les empreses en què hi haja representant dels treballadors la direcció està obligada a comunicar-li-ho per escrit.  
  
Una vegada transcorregut el termini de prova, el treballador ingressarà en la plantilla amb tots els drets inherents al seu contracte i al conveni col·lectiu.  
La situació d'incapacitat temporal siga per malaltia o accident interromprà el còmput d'aquest període, que es reprendrà a partir de la data de la incorporació efectiva al treball.  
  
Article 13. Contractació  
Atesa la situació econòmica actual en el sector, a fi d'aconseguir més estabilitat en l'ocupació, s'acorda la possibilitat de concertar el contracte de treball eventual regulat en l'article 15.l.b del text refós de la Llei de l'Estatut dels Treballadors, segons la redacció donada per la Llei 12/2001, de 9 de juliol, amb els límits següents:  
  
I. La durada màxima d'aquest contracte ha de ser de dotze mesos dins d'un període de díhuit mesos.  
En cas que es concerte el contracte per un termini inferior a la durada màxima indicada, es pot prorrogar mitjançant un acord de les parts, per una única vegada, sense que la durada total del contracte inicial i la pròrroga puguen superar el termini esmentat.  
II. Per tant, al cap dels dotze mesos, ha de quedar com a fix de plantilla en cas que no es resolga el contracte.  
III. En el cas d'extinció per expiració del temps convingut, el treballador tindrà dret a percebre una indemnització, de conformitat amb el que estableix l'article 49.1.c de l'Estatut dels Treballadors, de quantia equivalent a la part proporcional de la quantitat que resultaria d'abonar dotze (12) dies de salari per cada any de servei.  
  
  
  
Article 14. Promoció i ascensos  
Les places vacants que hi ha en l'empresa es proveiran per mitjà dels sistemes de lliure designació o de promoció interna d'acord amb els criteris que s'estableixen a continuació.  
Els llocs de treball que comporten l'exercici de funcions de confiança o de comandament, en qualsevol àmbit de l'estructura organitzativa de l'empresa, s'han d'ocupar per mitjà del sistema de lliure designació.  
Amb caràcter enunciatiu i no limitador, s'entenen com a llocs de treball que comporten funcions de confiança o de comandament els enquadrats en els grups de tècnics i d'encarregat general.  
Per a la lliure designació l'empresa ha de valorar també el mèrit, la formació, la capacitat i l'experiència dels treballadors que hagen exercit llocs de treball similars, sense perjudici de la seua llibertat per a designar a personal alié a l'empresa.  
La resta de llocs de treball han de ser coberts mitjançant promoció interna dels treballadors que hagen exercit llocs de treball corresponents a àmbits professionals similars o inferiors als quals han de ser proveïts.  
  
La promoció s'ha d'ajustar a criteris de formació, capacitat i experiència i ha de ser acordada per les empreses la celebració de les proves selectives corresponents de caràcter teoricopràctic.  
Els ascensos s'entendran fets a prova i la promoció quedarà confirmada al cap de tres mesos. Si durant aquest termini es produeix la falta d'idoneïtat del seleccionat, aquest ha de tornar al lloc de treball anterior i la vacant podrà ser ocupada per personal alié a l'empresa.  
  
Article 15. Cessaments voluntaris  
Els treballadors que vulguen cessar voluntàriament en el servei de l'empresa estan obligats a comunicar-ho a aquesta i a complir els terminis de preavís següents:  
Personal tècnic titulat: 2 mesos.  
Personal administratiu: 1 mes.  
La resta de personal: 15 dies.  
L'incompliment per part del treballador de l'obligació de preavisar amb l'antelació indicada donarà dret a l'empresa a descomptar de la seua liquidació l'import del salari d'un dia per cada dia de retard en el preavís.  
L'empresa estarà obligada a liquidar, quan finalitze el termini, els conceptes fixos que puguen ser calculats en aquest moment.  
  
CAPÍTOL IV  
Classificació professional, mobilitat funcional i geogràfica  
  
Article 16. Classificació funcional  
Els treballadors afectats per aquest conveni, en atenció a les funcions que desenvolupen i d'acord amb les definicions que s'especifiquen en l'article següent, seran classificats en grups professionals.  
Aquesta estructura professional s'ha establit atenent els criteris que fixa l'article 22 de l'Estatut dels Treballadors per a l'existència del grup professional i pretén obtindre una estructura en la prestació dels serveis, sense minva de la dignitat, oportunitat de promoció i retribució justa que corresponga a cada treballador.  
Els llocs de treball actuals s'han d'ajustar als grups establits en aquest conveni.  
  
Definició dels grups professionals  
  
Article 17. Grup I. Personal tècnic titulat  
Subgrup 1. Personal tècnic titulat o no titulat  
Són aquells als qui, per al compliment de la seua funció, s'exigeix tindre un títol professional expedit per un centre docent mantingut oficialment per l'Estat espanyol o per centres reconeguts per aquest, sempre que duguen a terme funcions pròpies dels títols professionals respectius.  
  
Igualment pertanyen a aquest grup els qui no estan en possessió d'un títol acadèmic però tenen un nivell de coneixement i experiència en l'activitat de l'empresa similar al dels titulats i exerceixen funcions i treballs d'acord amb el nivell esmentat, utilitzant els mitjans ofimàtics i tècnics que li siguen facilitats per l'empresa.  
De manera merament enunciativa, exerceix funcions amb comandament o sense, pròpies de la seua titulació o experiència en llocs que poden implicar responsabilitat sobre una unitat organitzativa.  
Subgrup 2. Personal administratiu  
Es considera personal administratiu el que en les diverses dependències de l'empresa exerceix funcions d'oficina, comptables o altres anàlogues, utilitzant per a això els equips necessaris per al tractament de la informació, siga en les unitats administratives de l'empresa o en altres àrees d'aquesta i poden exercir supervisió sobre l'execució de treballs d'altres persones.  
1. Cap administratiu  
És qui, proveït o no de poder, porta la responsabilitat directiva de l'oficina d'empresa. Depenen d'ell les diverses seccions administratives que coordina.  
  
2. Oficial administratiu de primera  
És qui, amb uns coneixements o experiència suficients, amb iniciativa i responsabilitat i seguint instruccions del cap administratiu, gerent o empresari, du a terme treballs tals com despatx de correspondència, comptabilitat, confecció de nòmines, liquidació d'assegurances i tots els treballs propis de l'oficina, i pot tindre personal administratiu de categoria inferior a les seues ordres.  
  
3. Oficial administratiu de segona  
És qui, amb coneixement i experiència suficients, du a terme operacions auxiliars de comptabilitat, organitza arxius, classifica la correspondència, com també qualsevol altra funció similar d'importància anàloga, amb iniciativa i responsabilitat restringida, seguint instruccions del cap o caps superiors i pot tindre personal administratiu de categoria inferior a les seues ordres.  
  
4. Auxiliar administratiu  
És l'empleat major de díhuit anys que, sense iniciativa ni responsabilitat, es dedica dins de l'oficina a operacions elementals administratives i, en general, a les purament mecàniques inherents al treball en aquelles. S'assimilen a aquesta categoria els mecanògrafs i telefonistes dels dos sexes.  
  
5. Aspirant administratiu  
És qui, amb edat compresa entre els setze i díhuit anys, treballa al mateix temps que s'instrueix en funcions peculiars d'oficina administrativa.  
  
Article 18. Grup II. Personal operari  
Subgrup 1. Personal operari especialista:  
1.1. Encarregat general d'estacions de servei  
És l'empleat que té la comesa de coordinar i distribuir el treball de les diverses seccions, té sota el seu comandament tot el personal i està dotat d'iniciativa pròpia amb representació directa del gerent o del propietari de l'estació.  
  
1.2. Encarregat de torn  
És el que dóna les ordres o instruccions de treball que rep de l'encarregat general, gerent o propietari. Té comandament sobre la resta del personal operari de l'estació, vigila els seus treballs, rep els subministraments de tota classe i du a terme la distribució d'aquests. A més, ha d'efectuar les mateixes funcions que estan encomanades als expenedors.  
  
  
1.3. Mecànic especialista  
És l'operari la missió del qual consisteix a reparar les avaries que es produeixen en l'equip mòbil de l'empresa, tals com camions, cotxes, motors, tractors, muntacàrregues, aparells assortidors i auxiliars, etc., i atendre'n el manteniment perquè sempre estiguen en perfecte estat de funcionament i conservació.  
  
1.4. Expenedor  
És l'operari que efectua el subministrament i cobrament del combustible; du a terme les funcions necessàries per a la recepció de les cisternes de carburant i de mercaderies o productes, i també du a terme la seua col·locació en el lloc adequat o l'emmagatzematge segons siga procedent; atén les peticions que requerisquen els clients; efectua la prestació als clients de tots els serveis que l'empresa establirà en el centre de treball, inclosos els de botiga; du a terme les liquidacions de torn dins de la jornada de treball i aquelles altres comeses de conservació, neteja i manteniment dels elements i llocs de treball, a excepció dels serveis i jardineria; llevat que es donen les condicions previstes en l'últim paràgraf d'aquest article.  
  
1.5. Greixador  
És qui efectua el greixatge dels vehicles que se li confien, mitjançant els aparells i dispositius adequats. S'encarrega també dels banys de petroli.  
  
1.6. Muntador de pneumàtics  
És qui efectua, a més de la reparació dels pneumàtics, el muntatge, l'encreuament, ratllada i equilibratge de les rodes, amb les màquines i dispositius necessaris.  
  
Subgrup 2. Aprenents  
Són els qui, al mateix temps que presten els seus serveis en formació i pràctiques, atenen el manteniment normal que requereixen els clients, com ara la neteja de parabrisa, verificació de la pressió dels pneumàtics i nivells d'aigua i aprenen l'ofici d'expenedor, sense que això implique disminució de les obligacions d'expenedor.  
Els expenedors han de fer les tasques de manteniment dels serveis i/o jardins, sempre que l'empresari i el treballador hagen arribat a un acord que determine la manera i compensació en què es preste aquest servei.  
  
Article 19. Grup III. Personal subaltern  
Són els que exerceixen funcions per a les quals no es requereix més preparació que l'adquirida en les escoles d'ensenyament primari i que només tenen responsabilitat elemental, tant administrativa com de comandament.  
  
1. Guarda  
Té a càrrec seu la vigilància dels locals i instal·lacions de l'empresa i cursa les comunicacions corresponents a les possibles incidències.  
  
  
2. Personal de neteja  
És el subaltern encarregat de la neteja i higiene de les diferents dependències i serveis de l'empresa.  
  
3. Auxiliars. Es consideren com a tals aquells que, sense ser fonamentals de l'activitat laboral afectada per aquest conveni, ni típics d'aquesta, utilitzen les empreses i formen part del seu personal.  
  
  
Secció 2a  
  
Article 20. Mobilitat geogràfica  
Els trasllats del personal que impliquen canvi de domicili familiar per a l'afectat es poden efectuar per:  
A. Trasllat per sol·licitud de l'interessat:  
És un requisit necessari l'acceptació prèvia per part de l'empresa i el sol·licitant no té dret a indemnització per les despeses que origine el canvi.  
B. Trasllat efectuat per mutu acord entre l'empresa i el treballador:  
Cal ajustar-se a les condicions pactades per escrit entre les dues parts.  
C. Trasllat per necessitats del servei:  
S'ha de tindre en compte, pel que fa als requisits, procediment i tràmits, el que disposa l'article 40 de l'Estatut dels Treballadors.  
D. Permuta:  
L'empresari, sempre que ho concerten els permutants, ?en atenció a les categories, les necessitats del servei, així com valorant l'aptitud d'aquests en les seues destinacions, com qualsevol altra circumstància que siga digna d'apreciar- pot accedir a la permuta de treballadors.  
  
  
Article 21. Canvi de centre de treball que no supose ni requerisca un canvi de domicili del treballador  
L'empresa pot canviar de centre de treball els seus empleats, sempre que aquest canvi no supose ni requerisca un canvi de domicili del treballador.  
Es considera que no és necessari canvi de domicili del treballador quan el nou centre de treball al qual siga destinat no diste de l'anterior més de 35 km.  
L'empresa està obligada a notificar amb cinc dies d'antelació, com a mínim, tant a l'afectat com a la representació dels treballadors i mitjançant escrit en què s'han d'especificar la data d'efectes del canvi, la durada aproximada, així com les causes que el motiven. El treballador ha de percebre, en compensació pel canvi, les quantitats indicades en l'article referent a dietes i quilometratge d'aquest conveni, mentre aquest continue vigent.  
  
  
CAPÍTOL V  
Política salarial  
  
Article 22. Estructura de les retribucions  
Són retribucions salarials les remuneracions econòmiques que reben els treballadors en diners o en espècie, per la prestació dels serveis laborals per compte d'altri, de conformitat amb la classificació següent:  
  
1. Conceptes salarials  
A) Salari base  
B) Complements salarials:  
- Personals: plus d'antiguitat i complement d'antiguitat.  
- De lloc de treball: plus d'expenedor i plus de reforç.  
- De jornada: plus de nocturnitat, plus festius i diumenges i hores extraordinàries.  
- Gratificacions extraordinàries.  
2. Conceptes no salarials  
Les prestacions i indemnitzacions de la Seguretat Social o assimilades a aquesta; les indemnitzacions, compensacions o avançaments per despeses que haja d'efectuar el treballador per a fer la seua activitat laboral, com ara roba de treball; plus de distància; despeses de viatge o locomoció, estada, etc., les indemnitzacions per cessament; desplaçaments; trasllats; suspensions o acomiadaments.  
S'estableix igualment un model oficial de quitança, que figura com a annex II d'aquest conveni.  
Les empreses estan obligades a evitar qualsevol discriminació en matèria retributiva.  
  
Article 23. Pagament de salaris  
El pagament del salari s'efectuarà per mesos vençuts, dins dels cinc primers dies del mes següent a la data de la meritació, per mitjà d'efectiu, xec, taló o transferència bancària.  
  
Article 24. Salari base i revisió  
Any 2017. Per al període comprés entre l'1 de gener de 2017 i el 31 de desembre de 2017, s'ha d'incrementar un 1,60 % la taula salarial del conveni vigent el 31 de desembre de 2016 i serà aplicable la taula salarial que figura en l'annex I d'aquest conveni.  
Revisió salarial: en cas que l'Índex de Preus al Consum (IPC), establit per l'INE, registre el 31 de desembre de 2017 un increment respecte al 31 de desembre de 2016 superior a l'1,60 %, la diferència que resulte s'ha d'incrementar sobre la taula salarial vigent el 31 de desembre de 2017, als únics efectes que la quantitat actualitzada resultant servisca de base per a conformar la taula salarial que caldrà aplicar a partir de l'1 de gener de 2018, sense que la diferència per l'increment, que si és el cas puga resultar, supose la meritació o pagament d'endarreriments de cap classe.  
Any 2018. Amb efectes des de l'1 de gener de 2018 i fins al 31 de desembre de 2018, la taula salarial que resulte definitiva el 31 de desembre de 2017 s'ha d'incrementar amb el percentatge que experimente l'Índex de Preus al Consum (IPC), en el conjunt nacional, el 31 de desembre de 2017, respecte al 31 de desembre de 2016, incrementat en el 0,1 %, la qual cosa es durà a terme tan prompte com l'Institut Nacional d'Estadística ho constate.  
Revisió salarial: en cas que l'Índex de Preus al Consum (IPC), establit per l'INE, registre el 31 de desembre de 2018 un increment respecte al 31 de desembre de 2017 que siga superior a l'increment salarial efectuat l'any 2018, la diferència que puga resultar s'ha d'incrementar sobre la taula salarial vigent, en l'excés esmentat, únicament perquè servisca de base per a l'increment salarial de 2019, sense que la diferència per l'increment, que si és el cas puga resultar, supose la meritació o pagament d'endarreriments de cap classe.  
Excepcions: durant tota la vigència del conveni no s'han d'incrementar ni revisar el complement d'antiguitat ni l'import dels capitals assegurats per invalidesa i mort (articles 25 i 44 del conveni).  
  
  
Article 25. Complement d'antiguitat  
A partir de l'1 de gener de 2015, es van modificar les condicions per a la percepció del complement d'antiguitat i van quedar com s'indica a continuació:  
1r. A partir de l'1 de gener de 2015, els augments per any de servei s'han de meritar exclusivament per un quadrienni i cinc quinquennis.  
  
2n. Pel quadrienni complit s'ha d'abonar la quantitat de 36,06 - i per cada quinquenni complit s'ha d'abonar la quantitat de 42,07 - mensuals.  
Al quadrienni i als quinquennis, siga de nous treballadors o d'antics, que es complisquen amb posterioritat a l'1 de gener de 2015, se'ls ha d'aplicar l'import assenyalat en el paràgraf anterior.  
3r. Les quantitats que els treballadors cobren en concepte d'antiguitat (de conformitat amb el que estableix l'article 61 de l'ordenança laboral derogada), s'han d'integrar a partir de l'1 de gener de 1996 en una quantitat fixa consolidada amb el nom de ?plus d'antiguitat- que ha de ser percebuda ad personam per cada treballador. Aquest plus salarial no és absorbible ni compensable.  
4t. Com a situació jurídica individualitzada, als empleats que en el moment de la signatura d'aquest conveni tinguen en curs d'adquisició el primer bienni o el segon se'ls respectarà aquest dret, i una vegada consoliden els dos biennis passaran a regir-se pel que estableix aquest article. Per cada un dels biennis han de percebre la quantitat de 18,03 euros.  
  
  
Article 26. Nocturnitat  
S'estableix per a tots els treballadors un complement per a tot el personal que treballe entre les 22.00 i les 06.00 hores, així com per als que treballen de 23.00 a 07.00 hores. Aquest complement és:  
  
- Durant l'any 2017\_ 9,96 -  
La resta de treballadors el cobraran en proporció al nombre d'hores treballades en el que es denomina període nocturn.  
Aquest complement s'ha d'abonar a tots els treballadors pertanyents a l'empresa per cada nit efectivament treballada.  
Aquest complement s'ha d'abonar en quantia de 30,48 euros als treballadors la jornada dels quals coincidisca amb la nit dels dies 24 o 31 de desembre (nit de Nadal o nit de Cap d'Any).  
Article 27. Complement expenedor/venedor  
Com a complement derivat de l'activitat d'expenedor/venedor s'ha d'abonar a cada un dels treballadors d'aquesta categoria una quantitat anual, susceptible de prorratejar-se en dotze parts. L'import és:  
  
- Durant l'any 2017: 578,51 -  
Aquesta quantitat l'han de percebre tots els treballadors que facen les funcions d'expenedor perquè són responsables del maneig de diners en efectiu i/o de la venda de mercaderies i custòdia de béns de l'empresa.  
No obstant això, s'han de mantindre a títol personal aquelles quantitats que perceberen els treballadors per la seua responsabilitat en el maneig de diners (anterior complement de menyscapte de diners) i que superen el que s'ha pactat; quantitats que han de quedar congelades fins que no siguen superades per les acordades en aquest article.  
Aquest concepte s'entén que és totalment independent dels incentius (comissions) per vendes que puguen haver pactat l'empresa i els treballadors.  
  
Article 28. Plus de festius i diumenges  
El treball que es fa en festius i diumenges s'ha de remunerar amb un plus per jornada treballada o la part proporcional de les hores treballades, independentment dels descansos setmanals o compensacions que legalment són procedents. (Es consideren festius els catorze dies assenyalats en el calendari laboral anual.) L'import és:  
- Durant l'any 2017: 5,94 -  
Article 29. Plus de distància  
S'ha d'abonar un plus de distància a aquells treballadors que entre el límit del nucli urbà de la seua població de residència i la ubicació de l'estació de servei tenen més de dos quilòmetres. Es fixa un import de 0,11 euros per quilòmetre i es té en compte que s'han de comptabilitzar tots els que hi ha de diferència.  
  
Article 30. Pagues extraordinàries  
Els treballadors han de percebre, en proporció al temps treballat durant l'any, tres gratificacions extraordinàries, que s'han d'abonar respectivament:  
1. Paga de març: s'ha d'abonar de l'1 al 30 de març.  
2. Paga d'estiu: s'ha d'abonar de l'1 al 30 de juny.  
3. Paga de Nadal: s'ha d'abonar de l'1 al 20 de desembre.  
L'import de cada una d'aquestes pagues ha de ser de 30 dies de salari base de conveni més l'antiguitat.  
  
Article 31. Plus reforç  
L'empleat que, a petició de l'empresa, accepte voluntàriament efectuar la cobertura de l'absència justificada d'un company, ha de percebre un complement de 50,80 euros per torn complet efectuat i de 25,40 euros per mig torn o, si escau, ha de ser compensat amb un dia i mig de descans per cada dia treballat, tot i que s'han de respectar els acords que puga haver en aquesta matèria entre les empreses, si aquests són superiors. L'abonament d'aquestes quantitats s'ha d'efectuar mensualment  
  
Article 32. Inaplicació de les condicions de treball previstes en aquest conveni  
El que es disposa en aquest conveni col·lectiu obliga tots els empresaris i treballadors inclosos dins del seu àmbit d'aplicació i durant tot el temps de vigència.  
Sense perjudici de l'anterior, quan concórreguen causes econòmiques, tècniques, organitzatives o de producció, per acord entre l'empresa i els representants dels treballadors legitimats per a negociar un conveni col·lectiu d'acord amb el que preveu l'article 82.3 de l'Estatut dels Treballadors, es pot procedir, després d'un període de consultes en els termes de l'article 41.4 del text esmentat, a implicar en l'empresa les condicions de treball previstes en aquest conveni col·lectiu, que es troben desenvolupades o pactades en aquest i que afecten alguna de les matèries següents:  
a) Jornada de treball.  
b) Horari i la distribució del temps de treball.  
c) Règim de treball a torns.  
d) Sistema de remuneració i quantia salarial.  
e) Sistema de treball i rendiment.  
f) Funcions, quan excedisquen els límits que per a la mobilitat funcional preveu l'article 39 de l'Estatut dels Treballadors.  
g) Millores voluntàries de l'acció protectora de la Seguretat Social.  
  
S'entén que hi concorren causes econòmiques quan dels resultats de l'empresa es desprén una situació econòmica negativa, en casos com l'existència de pèrdues actuals o previstes o la disminució persistent del nivell d'ingressos o vendes. En tot cas, s'ha d'entendre que la disminució és persistent si es produeix durant dos trimestres consecutius respecte al mateix període de l'any anterior.  
S'entén que hi concorren causes tècniques quan es produïsquen canvis, entre altres, en l'àmbit dels mitjans o instruments de producció; causes organitzatives quan es produïsquen canvis, entre altres, en l'àmbit dels sistemes i mètodes de treball del personal o en la manera d'organitzar la producció, i causes productives quan es produïsquen canvis, entre altres, en la demanda dels productes o serveis que l'empresa pretén col·locar en el mercat.  
Per al tràmit del període de consultes expressat en el segon paràgraf d'aquest article, en cas que no hi haja representació legal dels treballadors en l'empresa, aquesta s'ha d'entendre atribuïda als sindicats més representatius i amb legitimació per a formar part de la comissió negociadora d'aquest conveni col·lectiu, llevat que els treballadors decidiren atribuir la seua representació a una comissió integrada per treballadors de l'empresa, triats d'acord amb el que preveu l'article 41.4 de l'Estatut dels Treballadors.  
Quan el període de consultes finalitze amb acord, aquest ha de determinar amb exactitud les noves condicions de treball aplicables en l'empresa i la seua durada, que no es pot prologar més enllà del moment en què resulte aplicable un nou conveni en aquesta empresa. Així mateix, l'acord ha de ser notificat a la comissió paritària del conveni col·lectiu i a l'autoritat laboral.  
En cas de desacord durant el període de consultes, qualsevol de les parts pot sotmetre la discrepància a la comissió paritària del conveni, que té un termini màxim de set dies per a pronunciar-s'hi, a comptar del dia en què la discrepància siga plantejada. Si la comissió paritària del conveni no arriba a un acord amb el vot favorable de la majoria dels membres, les parts poden recórrer, si ho fan constar així a la comissió paritària del conveni i per a resoldre de manera efectiva les discrepàncies sorgides, sotmetre-les a la mediació o al compromís previ a l'arbitratge vinculant. La comissió paritària, en el termini dels cinc dies següents a la finalització del termini per a resoldre, ha de remetre les actuacions i la documentació corresponent al Tribunal d'Arbitratge Laboral (TAL, procediment de solució extrajudicial de conflictes laborals de la Comunitat Valenciana publicat en el DOGV en data 8/7/2010). Si es va optar per l'arbitratge vinculant, el laude arbitral té la mateixa eficàcia que els acords en període de consultes.  
  
  
CAPÍTOL VI  
Jornada de treball, horari, hores extraordinàries i vacances  
  
Article 33. Jornada de treball  
1. La jornada laboral anual màxima de treball efectiu ha de ser de 1.776 hores, repartides com a màxim en 250 dies de treball a l'any.  
  
2. La jornada diària de treball (a temps complet) no pot ser inferior a 7 hores ni superior a 9 hores i s'han de respectar en tot cas els descansos mínims entre jornades.  
3. La jornada pactada en aquest conveni no pot ser partida excepte acord exprés entre empresa i treballador.  
4. L'empresa ha de decidir l'elecció d'un horari o un altre.  
5. El calendari laboral s'ha de fixar de comú acord entre empresa i treballadors i en aquest s'ha de preveure la jornada diària, setmanal, vacances i quadrants anuals.  
6. Amb aquest fi s'ha d'establir un calendari de manera que un treballador no treballe més de dos diumenges consecutius.  
  
Article 34. Borsa de flexibilitat horària  
Les empreses afectades per aquest conveni poden establir la distribució irregular de la jornada al llarg de l'any en el 10 % de la jornada de treball.  
Aquesta distribució ha de respectar en tot cas els períodes mínims de descans diari i setmanal previstos en la llei i el treballador ha de conéixer amb un preavís mínim de cinc dies el dia i l'hora de la prestació de treball resultant d'aquella.  
  
Article 35. Horari del personal administratiu  
El personal administratiu ha de tindre dotze setmanes de jornada intensiva amb horari de 08.00 h a 15.00 h, les dues inclusivament, durant el període comprés entre el 21 de juny i el 21 de setembre.  
No és obligatori per a les empreses concedir aquestes setmanes de jornada intensiva simultàniament a tota la plantilla de personal administratiu.  
Quan concórreguen circumstàncies especials de força major, les empreses poden adaptar els seus horaris de mutu acord amb els treballadors.  
Així mateix, s'han de respectar els pactes existents o futurs en aquesta matèria entre treballador i empresari.  
Tot el que estableix aquest article en matèria de jornada intensiva és aplicable únicament al personal administratiu de les estacions de servei.  
  
  
Article 36. Descans en jornada continuada  
Quan la jornada diària continuada excedisca les 6 hores, s'estableix durant aquesta un descans de quinze minuts que s'ha de considerar com a temps de treball efectiu i que s'ha de gaudir fora de les hores de més activitat.  
  
  
Article 37. Vacances  
Les vacances han de ser de trenta dies naturals i s'han de prendre per torns rotatius.  
Les vacances s'han de poder gaudir durant tot l'any per qüestions tècniques, organitzatives o productives i en règim normal preferentment en els mesos de juny, juliol, agost i setembre.  
Les empreses han de determinar el calendari de vacances en els primers mesos de l'any, o bé en els dos últims mesos de l'any anterior, de comú acord amb els treballadors.  
En cas que el període de vacances coincidisca amb una incapacitat temporal, per contingències diferents de les assenyalades en el paràgraf següent, que impossibilite al treballador gaudir-les totalment o parcialment durant l'any natural al qual corresponen, el treballador pot fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
Quan el període de vacances fixat en el calendari de vacances de l'empresa coincidisca en el temps amb una incapacitat temporal derivada d'embaràs, part o lactància natural o amb el període de suspensió del contracte de treball, previst en l'article 48.4 de l'Estatut dels Treballadors, es té dret a gaudir les vacances en una data diferent de la de la incapacitat temporal o de la del gaudi del permís, que per aplicació d'aquest precepte li corresponguera, en finalitzar el període de suspensió encara que haja acabat l'any natural al qual correspon.  
  
  
Article 38. Hores extraordinàries  
Han de tindre la consideració d'hores extraordinàries les que excedisquen de la jornada ordinària de treball, siga en còmput diari, setmanal o anual.  
Les parts signants d'aquest conveni creuen convenient establir limitacions pel que fa a treballar hores extraordinàries, per tant:  
  
- Les hores extraordinàries habituals se suprimeixen totalment.  
- Les hores extraordinàries estructurals s'han de fer amb caràcter voluntari.  
- Les hores extraordinàries de força major s'han de fer de manera obligatòria.  
S'han d'entendre com a hores extraordinàries estructurals aquelles que es fan per a atendre períodes punta de producció, absències imprevistes, canvis de torn o de manteniment.  
El valor de l'hora extraordinària s'ha d'incrementar un 50 % respecte a l'hora ordinària, tant si s'abona econòmicament com si es compensa amb períodes de descans, que s'han de gaudir, si és el cas, en un termini màxim de tres mesos des que es van efectuar les hores esmentades.  
  
  
CAPÍTOL VII  
Desplaçaments, dietes, llicències i excedències  
  
Article 39. Desplaçaments i dietes  
Els treballadors que per necessitat de l'empresa hagen d'efectuar viatges o desplaçaments a poblacions diferents d'aquella en la qual radique el seu centre de treball, han de percebre una dieta la quantia de la qual ha de ser de 12,73 - durant l'any 2017 si fan una menjada fora i pernocten al seu domicili, i una quantitat de 25,48 - durant l'any 2017 si fan dues menjades fora.  
En els desplaçaments, si el treballador utilitza el seu vehicle se li ha d'abonar la quantitat de 0,23 euros per quilòmetre recorregut, tenint en compte la distància que hi haja entre el centre de treball i el lloc on es desplace.  
Si el desplaçament s'efectua per mitjà de transport públic, el treballador ha de justificar la quantitat abonada, l'import de la qual li ha de ser satisfet per l'empresa.  
  
Article 40. Permís per maternitat  
Els treballadors i treballadores han de tindre els drets reconeguts per la llei en aquesta matèria. En cas que demane una excedència per un termini màxim de tres anys, ha de sol·licitar la reincorporació amb un mes d'antelació a la data de la finalització d'aquesta i l'empresa ha d'acceptar-la amb tots els drets reconeguts en el moment de la seua concessió.  
  
Article 41. Permisos  
1. Retribuïts: el treballador o la treballadora, si avisa amb l'antelació que siga possible i ho justifica adequadament, pot faltar o absentar-se del treball amb dret a la remuneració per algun dels motius i durant el temps màxim que s'exposen a continuació:  
A) Quinze dies naturals en cas de matrimoni o de parelles de fet registrades legalment.  
B) Quatre dies, per naixement de fill o per defunció, accident o malaltia greu o hospitalització de parents fins al tercer grau d'afinitat o consanguinitat. Quan el treballador o la treballadora necessite fer algun desplaçament a aquest efecte a una localitat diferent d'aquella on té la residència habitual que diste almenys 150 km, s'ha d'ampliar amb un dia més, i un dia més si el desplaçament és superior a 350 km, i un altre dia més si el desplaçament és superior a 450 km.  
  
C) Un dia per trasllat de domicili habitual.  
D) Pel temps indispensable, per al compliment d'un deure inexcusable de caràcter públic i personal, degudament justificat.  
E) Un dia per matrimoni de pares, fills, germans o cunyats i pot ser un dia més si l'esdeveniment és fora de la província.  
F) Pel temps indispensable i necessari per a acudir a consulta mèdica, sempre que es justifique adequadament.  
G) Un dia laborable dins de l'any natural de descans per a tots els treballadors afectats per aquest conveni, que ha de gaudir amb l'acord previ entre l'empresa i el treballador i que ha de ser preferentment en període vacacional, Nadal i Setmana Santa, tenint en compte les exigències productives, tècniques i organitzatives.  
H) Les treballadores, per lactància d'un fill menor de nou mesos, tenen dret a una hora d'absència al treball que poden dividir en dues fraccions. La durada del permís s'ha d'incrementar proporcionalment en els casos de part múltiple.  
La dona, per la seua voluntat, pot substituir aquest dret per una reducció de mitja hora en la jornada amb la mateixa finalitat o acumular-la en jornades completes per acord amb l'empresari i s'ha de respectar, en tot cas, l'establit en aquella.  
Aquest permís pot ser gaudit indistintament per la mare o el pare en cas que els dos treballen.  
I) Qui per raons de guarda legal tinga a càrrec seu un menor de dotze anys o una persona amb discapacitat física, psíquica o sensorial que no exercisca una activitat retribuïda, té dret a una reducció de la jornada de treball amb la disminució proporcional del salari entre, almenys, una octava part i un màxim de la meitat de la durada d'aquesta.  
J) Per a fer funcions sindicals o de representació del personal en els termes establits legalment o convencionalment.  
K) Pel temps indispensable per a dur a terme exàmens prenatals i tècniques de preparació per al part i, en els casos d'adopció, guarda amb fi d'adopció o acolliment, per a l'assistència a les sessions d'informació i preparació preceptives i per a la realització dels preceptius informes psicològics i socials previs a la declaració d'idoneïtat, sempre que, en tots els casos, hagen de tindre lloc dins de la jornada de treball.  
  
2. No retribuïts: sense perjudici del que disposa l'apartat anterior d'aquest article, en els casos previstos en l'apartat B d'aquest, el treballador o la treballadora té dret a una llicència de tres dies sense remuneració, que s'ha d'ampliar a quatre dies, també sense remuneració, en cas d'haver-se de desplaçar el treballador o la treballadora, a aquest efecte, a una localitat diferent d'aquella on tinga la residència habitual.  
  
Article 42. Excedències  
1. Excedència voluntària. El treballador o la treballadora amb almenys un any d'antiguitat en l'empresa té dret al fet que se li reconega la possibilitat de demanar excedència voluntària per un termini de no menys de quatre mesos i de no més de cinc anys.  
Per a acollir-se a una altra excedència voluntària, el treballador o la treballadora ha de cobrir un nou període d'almenys quatre anys de servei efectiu en l'empresa.  
L'excedència voluntària s'ha d'entendre sempre concedida sense dret a percebre retribució alguna de l'empresa ni s'ha de computar a cap efecte.  
El temps d'excedència no pot ser utilitzat per a prestar servei en una empresa similar o que implique concurrència. En cas d'incompliment d'aquesta norma, s'entén que es rescindeix voluntàriament el contracte laboral amb tots els seus drets.  
La reincorporació ha de ser sol·licitada per escrit amb un mes d'antelació a la data de la finalització del gaudi de l'excedència. Si la sol·licitud s'insta abans que transcórrega el primer any d'excedència, la reincorporació del treballador o de la treballadora ha de ser automàtica amb tots els drets reconeguts a la iniciació d'aquesta, siga en l'antiga categoria o similar, si hi ha una vacant, o siga en un lloc de categoria inferior fins que aquesta es produïsca. Si la reincorporació se sol·licita una vegada transcorregut el primer any, el treballador o la treballadora només tindrà un dret preferent al reingrés en les vacants d'igual categoria o similar a la seua que hi haja o es produïsca en l'empresa.  
En els llocs de lliure designació de l'empresa, aquesta ha de determinar al seu reingrés si el treballador o la treballadora torna a ocupar el lloc que tenia confiat amb anterioritat a l'excedència o si li n'adjudica un altre diferent.  
La petició d'excedència ha de ser formulada per escrit i ha de ser resolta dins dels trenta dies a partir de la seua presentació i s'atendrà dins de les possibilitats que permeten les necessitats del servei.  
  
En cap cas el nombre d'excedents pot sobrepassar el 5 % de la plantilla de cada centre de treball i es computaran les fraccions per unitat. En empreses de fins a 50 treballadors es poden acollir a l'excedència tres persones com a màxim.  
En el supòsit de tancament de l'empresa, aquesta està obligada a telefonar a tots els treballadors que estiguen en situació d'excedència perquè es reincorporen als seus llocs de treball.  
2. Excedència per atenció a fills. Els treballadors han de tindre dret a un període d'excedència de durada no superior a tres anys per a l'atenció cada fill, tant quan el fill siga per naturalesa com per adopció, o en els casos d'acolliment, tant permanent com preadoptiu, encara que aquests siguen provisionals, a comptar des de la data de naixement o, si escau, de la resolució judicial o administrativa.  
  
3. Excedència per atenció d'un familiar. Els treballadors també tenen dret a un període d'excedència, de durada no superior a dos anys, per a l'atenció d'un familiar fins al segon grau de consanguinitat o afinitat que, per raons d'edat, accident, malaltia o discapacitat, no es puga valer per si mateix i no exercisca activitat retribuïda.  
  
L'excedència prevista en aquest apartat, el període de durada del qual es pot gaudir de manera fraccionada, constitueix un dret individual dels treballadors, homes o dones. No obstant això, si dos treballadors o més de la mateixa empresa generen aquest dret pel mateix subjecte causant, l'empresari pot limitar el seu exercici simultani per raons justificades de funcionament de l'empresa.  
  
Si un nou subjecte causant dona dret a un nou període d'excedència, l'inici d'aquest donarà fi al que, si és el cas, es gaudeix.  
  
El període en què el treballador o la treballadora estiga en situació d'excedència d'acord amb el que estableix aquest article ha de ser computable a l'efecte d'antiguitat i el treballador o la treballadora ha de tindre dret a l'assistència a cursos de formació professional, a la participació dels quals han de ser convocats per l'empresari, especialment en ocasió de la seua reincorporació. Durant el primer any té dret a la reserva del seu lloc de treball. Transcorregut aquest termini, la reserva queda referida a un lloc de treball del mateix grup professional o categoria equivalent.  
No obstant això, quan el treballador o treballadora forme part d'una família que tinga reconeguda oficialment la condició de família nombrosa, la reserva del seu lloc de treball s'ha d'estendre fins a un màxim de 15 mesos quan es tracte d'una família nombrosa de categoria general, i fins a un màxim de 18 mesos si es tracta d'una família de categoria especial.  
  
CAPÍTOL VIII  
Condicions socials  
  
Article 43. Roba de treball  
Les empreses estan obligades a proporcionar roba de treball als treballadors en el nombre i la forma següents:  
- Dos uniformes d'estiu i dos d'hivern.  
- Dos parells de sabates anuals.  
- Una peça d'abrigar cada dos anys.  
En els centres de treball que no tinguen marquesines protectores per a la pluja, es dotarà els treballadors o treballadores que presten serveis en l'exterior de roba impermeable.  
La roba de treball serà d'ús individual i s'ha de considerar pertanyent a l'empresa fins a la seua caducitat en els temps indicats, i ha de ser utilitzada exclusivament per al servei de l'empresa.  
  
  
Article 44. Assegurança d'invalidesa i mort  
Durant la vigència del conveni, les pòlisses de les assegurances d'accidents ja contractades o que contracten les empreses per a cobrir la responsabilitat en els casos d'invalidesa o mort, han de garantir, en cas de mort, 24.555,90 euros, i en cas d'invalidesa, 26.602,22 euros.  
  
Els riscos que es produïsquen derivats d'accident en ocasió o com a conseqüència del treball s'han de cobrir d'acord amb el desglossament següent:  
Primer: mort, 24.555,90 euros.  
Segon: gran invalidesa, 26.602,22 euros.  
Tercer: invalidesa absoluta per a qualsevol tipus d'activitat remunerada, 26.602,22 euros.  
Quart: invalidesa total que incapacite per a l'exercici del treball habitual, 26.602,22 euros.  
Produïda la contractació o la renovació de la pòlissa, l'empresa ha de facilitar-ne una fotocòpia a cada treballador en el termini de dos mesos.  
  
Article 45. Seguretat Social  
En els casos d'incapacitat temporal per al treball motivada per un accident, les empreses afectades per aquest conveni es comprometen a completar les prestacions de la Seguretat Social fins a arribar a l'import del salari real del treballador que siga baixa per aquest motiu.  
En el cas d'incapacitat temporal per malaltia amb hospitalització, les empreses complementaran fins al 100 % durant els quinze primers dies de l'hospitalització.  
  
Article 46. Pluriocupació  
Els signants d'aquest conveni estimen convenient eradicar la pluriocupació com a regla general.  
En aquest sentit, les empreses no duran a terme contractacions de treball a persones que estiguen contractades a jornada completa en una altra empresa. Sí que podran fer-ho, no obstant això, quan la contractació s'efectue en jornada a temps parcial, sempre que en conjunt no supere la jornada ordinària de treball.  
  
Article 47. Cursos de formació professional i comité paritari  
1. Les parts signants d'aquest conveni s'adhereixen a l'acord nacional de formació contínua que estiga en vigor durant la vigència d'aquest conveni, subscrit per les confederacions empresarials i sindicals, així com, si escau, als possibles acords a què s'arribe en la Comissió Paritària de Formació Professional Contínua per al sector d'estacions de servei de la Comunitat Valenciana.  
Les empreses assumiran a càrrec seu el 50 % de l'import del temps que els seus treballadors o treballadores dediquen a formació contínua, així com l'import de les despeses i de les dietes, si escau.  
2. Les empreses poden organitzar cursos de formació i perfeccionament del personal amb caràcter gratuït, a fi d'aconseguir la seua promoció professional, d'acord amb les últimes disposicions en matèria formativa.  
3. S'ha de constituir un comité paritari format per quatre representants de les empreses i quatre dels treballadors l'objectiu dels quals serà elaborar plans de formació professional destinats a adequar tecnologies i facilitar la formació professional.  
Han de ser funcions d'aquest comité paritari:  
a) Efectuar per si mateix, o per mitjà d'entitats especialitzades, estudis de caràcter projectiu respecte de les necessitats de mà d'obra en el sector d'estacions de servei i les qualificacions corresponents.  
  
b) Proposar i executar accions formatives en les diverses modalitats i nivells, siga amb programes que es puguen impartir en els centres de formació d'empresa o els que es puguen constituir en el futur, així com a través dels programes nacionals o internacionals desenvolupats pels organismes competents.  
c) Col·laborar segons les pròpies possibilitats, o per mitjà d'entitats especialitzades, en el diagnòstic i disseny de programes puntuals de formació d'empresa, tenint en compte les especificacions genèriques o individuals dels treballadors o treballadores afectats.  
d) Coordinar i fer el seguiment de la formació en pràctiques dels alumnes que siguen rebuts per les empreses en el marc dels acords signats en l'àmbit sectorial o d'empreses.  
e) Avaluar de manera continuada totes les actuacions empreses, a fi de revisar les orientacions, promoure noves activitats i actualitzar la definició dels objectius de la formació professional.  
4. Formació. Les organitzacions signants del conveni subscriuen en tots els termes el III Acord nacional de formació contínua en els àmbits funcional i territorial del conveni esmentat com a millor manera d'organitzar i gestionar les iniciatives formatives que es promoguen en el sector.  
També, en els termes del III Acord nacional de formació contínua, constitueixen la Comissió Paritària Sectorial de Formació Contínua, que estarà constituïda per huit membres, quatre representants de les empreses i quatre representants en total a distribuir entre UGT i CCOO.  
  
  
Article 48. Conciliació de la vida familiar i laboral  
Les organitzacions signants d'aquest conveni han de garantir el dret d'igualtat i no-discriminació i han de difondre la legislació vigent relativa a la Llei 39/1999, de conciliació de la vida familiar i laboral, en què es reconeixen els drets que s'indiquen a continuació:  
  
- Permisos retribuïts.  
- Reducció de jornades per permisos laborals.  
- Excedències per atenció de familiars.  
- Suspensió amb reserva del lloc de treball.  
- Suspensió amb reserva del lloc de treball en els casos de risc per a l'embaràs.  
- Extinció del contracte de treball.  
- Protecció a la maternitat.  
- Naixement de fills prematurs que requerisquen hospitalització.  
  
- Vacances: si les vacances programades prèviament coincideixen amb el descans per maternitat, s'ha de canviar la data i de mutu acord s'ha de fixar la data de gaudi en altres dates durant l'any natural, i si no és possible, quan finalitze el període de suspensió, encara que haja acabat l'any natural al qual correspon.  
  
  
CAPÍTOL IX  
Drets sindicals  
  
Article 49. Drets sindicals  
Els treballadors o treballadores tindran dret a triar un representant per estació de servei sempre que la plantilla d'aquesta tinga entre sis i deu treballadors o treballadores, amb els drets reconeguts als delegats de personal en la legislació vigent. Els delegats de personal i membres del comité d'empresa podran acumular en un d'ells les hores sindicals dels altres, però ho han de comunicar prèviament a l'empresa. L'acumulació de les hores s'ha de fer per anys.  
Les empreses afectades per aquest conveni reconeixen com a interlocutors naturals en el tractament i la substanciació de les relacions laborals les centrals sindicals implantades. Als efectes previstos en el conveni, les empreses afectades per aquest han de respectar el dret de tots els treballadors i treballadores a sindicar-se lliurement i a no discriminar i fer dependre l'ocupació del treballador a la condició que no s'afilie o renuncie a la seua afiliació sindical.  
Es concedeixen les hores necessàries per als delegats i membres del comité d'empresa a l'efecte de la negociació col·lectiva.  
Les centrals sindicals signants han de donar a conéixer a la representació legal de la part econòmica els representants provincials d'aquestes centrals, els quals tindran un crèdit de 30 hores mensuals per a la seua activitat sindical dedicada a l'administració del conveni, independentment de les hores sindicals a què tinguen dret els delegats de personal o membres del comité d'empresa.  
El cost econòmic de les hores sindicals l'ha de fer efectiu la Federació Mediterrània d'Estacions de Servei.  
  
  
CAPÍTOL X  
Prevenció de riscos laborals  
  
Article 50. Seguretat i higiene  
En les estacions de servei s'ha de triar un delegat de prevenció d'acord amb el que disposa la Llei de prevenció de riscos laborals. La designació dels delegats de prevenció, als quals fa referència la Llei 31/1995, de 8 de novembre, ha de ser efectuada pels representants dels treballadors i treballadores d'entre la totalitat de la plantilla, els quals, per a dur a terme aquestes funcions, han de disposar del crèdit horari que els siga concedit expressament pels representants legals dels treballadors i treballadores.  
Com a mínim s'ha de fer una revisió mèdica anual a tots els treballadors i treballadores de cada estació de servei, amb anàlisi de plom en la sang i repercussió de les noves gasolines i productes carburants, així com aquelles proves específiques que es determinen necessàries en les avaluacions de riscos, sempre que el treballador ho sol·licite o done la seua autorització.  
S'ha de crear una comissió de salut laboral la composició de la qual ha de ser paritària. Per al nomenament de la representació dels treballadors i treballadores s'ha de mantindre l'índex de representativitat que cada central sindical tinga en el sector d'estacions de servei i en l'àmbit de la Comunitat Valenciana.  
La comissió no ha d'excedir els huit membres, quatre d'ells com a representants dels treballadors i treballadores, quatre com a representants de les empreses, i un metge especialista, amb veu però sense vot, nomenat de mutu acord per les parts.  
Les dues representacions es comprometen a mantindre reunions periòdiques trimestrals, prèvia convocatòria de qualsevol de les parts amb quinze dies d'antelació.  
Les funcions bàsiques de la comissió de salut laboral tindran com a objectius prioritaris:  
1. Promoure l'observança de les disposicions legals vigents per a la prevenció dels riscos professionals en les estacions de servei.  
  
2. Prestar assessorament a les empreses per a evitar i/o reduir els riscos que atempten contra la integritat física i salut dels treballadors i treballadores.  
3. Donar a conéixer les normes i procediments que en matèria de seguretat i higiene dicten els organismes especialitzats en aquesta matèria.  
4. Ser informat sobre els resultats estadístics dels reconeixements mèdics que s'efectuen en aquest sector.  
  
Article 51. Penositat  
Els treballs de neteja en l'interior dels tancs, calderes o depòsits, dedicats a l'emmagatzematge de carburants, no podran ser exercits per personal inclòs en aquest conveni col·lectiu, a excepció de la neteja d'arquetes.  
En compliment del deure de coordinació d'activitats preventives, les empreses vigilaran que les encarregades de fer aquests treballs ho facen amb les condicions de seguretat adequades.  
  
Article 52. Salut laboral   
L'empresa ha de proporcionar al treballador o a la treballadora tots els equips de protecció individual que siguen necessaris i adequats per a garantir la seguretat i salut dels treballadors i treballadores.  
  
Article 53. Seguretat en les estacions de servei i establiments de venda de carburant al detall o qualsevol altra modalitat  
  
S'acorda l'aplicació gradual de les següents mesures de seguretat a les estacions de servei i als establiments de venda de carburant, tant si és al detall, com si ho és per qualsevol altra modalitat:  
  
Primer. Torn de treball diürn (segons conveni)  
A) Connexió amb centrals d'alarma  
Es tracta de polsadors o altres mitjans d'accionament fàcil dels senyals d'alarma connectats a una central receptiva d'alarmes, aliena o pròpia, que s'han d'ajustar en el seu funcionament al que estableixen els articles 46, 48 i 49 del Reglament de seguretat privada i han reunir els requisits que s'estableixen en l'apartat 6.2 de l'annex del reglament esmentat.  
B) Circuit de vídeo gravació  
Consisteix en la instal·lació d'equips o sistemes de captació i registre, amb capacitat per a obtindre les imatges, de les incidències que es puguen produir tant en l'interior com en l'exterior de les estacions de servei, i especialment dels autors de delictes contra les persones i contra la propietat, en els termes establits en l'article 120.1.a del Reglament de seguretat privada pel que fa al funcionament i utilització.  
  
Segon. Torn de treball nocturn (segons conveni)  
Addicionalment a les mesures que cal adoptar en el torn de dia, i amb caràcter alternatiu, s'ha d'optar per qualsevol dels següents:  
1. Servei de vigilant de seguretat.  
2. Com a mínim s'han d'ocupar dues persones per torn.  
3. Recinte de seguretat per a caixa de cobrament nocturn.  
Aquesta mesura opcional i addicional a les establides per al torn de dia pretén protegir la persona empleada, en el seu treball solitari en el torn de nit, del risc d'un delicte eventual en l'establiment per mitjà de l'aïllament en una zona de treball d'accés restringit i degudament protegida.  
4. Zona restringida exclusivament de caixa: es denomina així la zona on estan situats els comandaments i controls dels aparells assortidors de l'estació de servei i on s'efectue l'operació de cobrament als clients. L'accés a aquesta zona ha d'estar tancat al públic durant l'horari nocturn, llevat que el treballador estiga acompanyat d'un altre expenedor o vigilant de seguretat.  
Ha d'estar dotada d'una finestreta de transaccions, tipus túnel, safata de vaivé o safata giratòria amb dispositiu de seguretat que permeten fer les dispensacions als clients adequadament. S'han d'expendre quantitats exactes a l'efecte de no fer devolucions de canvi.  
Entre la posició del client i l'expenedor ha d'haver-hi un vidre de seguretat resistent a armes curtes, d'un gruix mínim de 18 mm que protegisca d'un hipotètic tir perpendicular en la zona de treball. Aquest vidre s'ha de sostindre sobre un mur de maçoneria de formigó o rajola massissa de 15 cm d'amplària.  
La resta del tancament de l'edifici on estiga allotjat el recinte de caixa ha d'estar construït amb materials resistents a actes vandàlics que dificulten l'entrada per la força.  
5. Zona d'accés al públic en el torn de nit: es tracta de limitar l'accés del públic a l'àrea d'ompliment i lavabos.  
Aquestes restriccions no seran procedents quan l'estació dispose de dos o més expenedors o tinga vigilant de seguretat.  
Tercer. La dotació d'aquestes mesures no ha de suposar en cap cas una disminució de les ja establides, que han de persistir amb caràcter obligatori i podran ser millorades.  
  
Article 54. Assetjament moral i sexual  
S'ha de considerar assetjament sexual la situació en què es produeix qualsevol comportament verbal, no verbal o físic no desitjat d'índole sexual amb el propòsit o l'efecte d'atemptar contra la dignitat d'una persona, o de crear un entorn laboral intimidatori, hostil, degradant, humiliant o ofensiu, o quan la conducta s'utilitze de manera explícita o implícita en les decisions que tinguen efecte sobre l'ocupació.  
Així mateix, s'ha de considerar assetjament moral la situació de fustigació que pateix un treballador o treballadora sobre els quals s'exerceixen conductes de violència psicològica.  
Entre els drets dels treballadors i treballadores a ser tractats amb la dignitat deguda està el fet d'evitar conductes que suposen l'assetjament tant de naturalesa sexual com moral en el treball.  
A aquest efecte, els empresaris, a fi d'establir un entorn laboral lliure de comportaments no desitjats de naturalesa sexual o moral, han de fer un seguiment d'aquests fets, si succeeixen, i han de donar una resposta eficaç adoptant les mesures oportunes, entre les quals està la de procedir a l'obertura de l'expedient informatiu corresponent. Així mateix, juntament amb els representants legals dels treballadors, ha de procurar la creació de procediments d'actuació amb la finalitat d'evitar que es produïsquen aquestes situacions.  
El procediment intern i informal s'ha d'iniciar amb la denúncia de l'assetjament davant de l'empresari. Els fets s'han de comunicar immediatament a la representació legal dels treballadors, si així ho sol·licita el treballador o treballadora afectats i aquestes queixes podran ser canalitzades a través dels representants.  
L'expedient informatiu que s'òbriga anirà encaminat a aclarir els fets i impedir-ne la continuïtat, si escau, i a aquest efecte s'han d'articular les mesures pertinents.  
En l'expedient informatiu han de tindre audiència tots els interessats i s'han de practicar totes les diligències que es puguen considerar procedents a l'elucidació dels fets.  
Durant aquest procés, que ha de ser substanciat en el termini més breu possible, tots els actuants han de guardar confidencialitat i reserva absoluta a fi d'evitar que això afecte la intimitat i honorabilitat de les persones.  
La comissió paritària del conveni queda facultada per a adequar aquesta disposició a la normativa, tant legal com convencional, que sobrevinga en aquesta matèria i a vetlar pel seu compliment.  
  
Article 55. Violència de gènere  
En els casos de treballadores o treballadors víctimes de violència de gènere, caldrà ajustar-se al que disposa la legislació vigent.  
Perquè les dones treballadores víctimes de violència de gènere coneguen i puguen exercir els drets que estableix la llei, han d'acreditar la situació davant de l'empresari en la forma establida legalment, és a dir, per mitjà de l'ordre de protecció dictada pel jutge a favor de la víctima, o excepcionalment amb l'informe del Ministeri Fiscal que indique l'existència d'indicis que la demandant és víctima de violència de gènere fins que es dicte l'ordre de protecció.  
Els empresaris, una vegada coneguda la situació, han de facilitar a la treballadora en els supòsits que figuren en la llei esmentada, a proposta d'aquesta, entre d'altres:  
a) Reducció de la jornada de treball amb disminució proporcional del salari o reordenació del temps de treball a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
b) Dret preferent a ocupar un altre lloc de treball del mateix grup professional o lloc de treball equivalent que l'empresa tinga vacant en qualsevol altre dels seus centres de treball.  
c) Suspensió temporal del contracte de treball en els termes i condicions establits legalment.  
d) Les absències degudes o motivades per la situació física o psicològica derivada de violència de gènere, acreditada pels serveis socials d'atenció o serveis de salut, no comptaran com a faltes d'assistència als efectes previstos en l'apartat d de l'article 52 ET.  
  
Article 56. Drogodependències  
Les parts signants d'aquest conveni acorden que al si de la comissió paritària s'han de tractar les conseqüències de l'alcoholisme i altres drogoaddiccions en l'exercici professional i les seues conseqüències disciplinàries, a fi de determinar mesures pal·liatives, fixar criteris en concepte d'habitualitat i repercussió en l'assistència i realització del treball.  
  
CAPÍTOL XI  
Règim de faltes i sancions  
  
Article 57. Règim disciplinari  
Els treballadors podran ser sancionats per la direcció de l'empresa d'acord amb la graduació de faltes i sancions que s'estableixen en els articles següents.  
Tota falta comesa per un treballador s'ha de classificar, tenint en compte la seua importància, la transcendència i intenció, com a lleu, greu o molt greu.  
  
Article 58. Faltes lleus  
1. La falta de puntualitat, fins a tres en un mes, en l'assistència al treball, amb retard no justificat superior a cinc minuts i inferior a trenta minuts en l'horari d'entrada.  
2. No cursar en temps oportú la baixa corresponent quan es falte al treball per motiu justificat, llevat que es prove la impossibilitat d'haver-ho fet.  
3. L'abandonament del servei sense causa fundada, encara que siga durant un temps breu. Si com a conseqüència d'això s'origina un perjudici d'alguna consideració a l'empresa o és causa d'accident als seus companys de treball, aquesta falta podrà ser considerada com a greu o molt greu, segons els casos.  
4. Petits descuits en la conservació del material.  
5. Falta d'higiene i neteja personal.  
6. No atendre el públic amb la correcció i diligència degudes.  
7. No comunicar a l'empresa els canvis de residència o domicili, sempre que hi haja obligació de fer-ho, perquè té una repercussió o incidència en el desenvolupament de la relació laboral o a l'efecte de la Seguretat Social.  
8. Faltar al treball un dia al mes sense causa justificada.  
  
Article 59. Faltes greus  
1. Més de tres faltes no justificades de puntualitat en l'assistència al treball durant un període d'un mes.  
2. Absència, sense causa justificada, de dos dies durant un període d'un mes.  
3. No comunicar amb la puntualitat deguda els canvis experimentats en la família que puguen afectar la Seguretat Social o les institucions de previsió. La falta maliciosa en aquestes dades s'ha de considerar com a falta molt greu.  
4. Entregar-se a jocs o distraccions en hores de servei.  
5. La simulació de malaltia o accident.  
6. La desobediència als superiors independentment de la matèria del servei. Si implica crebant manifest de la disciplina o se'n deriva un perjudici notori per a l'empresa, pot ser considerada com a molt greu.  
  
7. Simular la presència d'un altre treballador i fitxar, contestar o signar per ell.  
8. La negligència o desídia en el treball que afecte la bona marxa del servei.  
9. La imprudència en acte de servei. Si implica risc d'accident per al treballador o per als seus companys, o perill d'avaria per a les instal·lacions, es pot considerar com a molt greu.  
10. Efectuar, sense el permís oportú, treballs particulars durant la jornada, així com utilitzar eines de l'empresa per a usos propis.  
  
11. Fumar o encendre mistos, encenedors o qualsevol altre aparell anàleg dins de la zona definida reglamentàriament com a perillosa, o servir productes a qui estiga executant qualsevol d'aquests actes.  
  
12. Abastir un vehicle amb el motor en marxa o els llums encesos.  
  
13. Les derivades de la causa prevista en l'apartat tres de l'article anterior.  
14. La reincidència en una falta lleu (excloent-hi la puntualitat), encara que siga de diferent naturalesa, durant el trimestre i si hi ha hagut amonestació escrita.  
  
Article 60. Faltes molt greus  
1. Més de deu faltes no justificades de puntualitat d'assistència al treball comeses en un període de sis mesos, o vint faltes durant un any.  
2. El frau, falsedat o abús de confiança en les gestions encomanades; l'apropiació indeguda, el furt o robatori, tant a l'empresa com als companys de treball o a qualsevol altra persona dins de les dependències de l'empresa o durant l'acte de servei en qualsevol lloc.  
  
3. Fer desaparéixer, inutilitzar, espatlar o causar desperfectes en matèries primeres, estris, ferramentes, maquinària, aparells, instal·lacions, edificis, efectes i documents de l'empresa, sempre que es faça amb mala intenció o negligència reiterada evidents.  
4. La condemna per delicte de robatori, furt o malversació comesos fora de l'empresa o per qualsevol altra classe de fets que puguen implicar, per a aquesta, desconfiança respecte a l'autor, i en tot cas, la de durada superior a sis anys, dictada pels tribunals de justícia.  
5. La falta continuada i habitual d'higiene o neteja que produïsca queixes justificades pels seus companys de treball.  
6. L'embriaguesa habitual si repercuteix negativament en el treball.  
7. Violar el secret de la correspondència o documentació reservades de l'empresa o revelar, a elements estranys a l'empresa, dades de reserva obligada.  
8. Els maltractaments de paraula o obra, l'abús d'autoritat o la falta greu de respecte i consideració als caps o als seus familiars, així com als companys i subordinats.  
9. Dedicar-se a activitats que impliquen competència cap a l'empresa.  
10. Causar accidents greus per imprudència o negligència.  
11. Abandonar el treball en lloc de responsabilitat sense autorització del superior.  
12. La disminució voluntària i continuada en el rendiment del treball.  
13. Originar baralles i disputes freqüents amb els companys de treball.  
14. Les derivades de les causes previstes en l'apartat tres de l'article 51 i apartats 3, 6 i 9 de l'article 52.  
15. La reincidència en falta greu, encara que siga de diferent naturalesa, sempre que es cometa dins dels sis mesos següents d'haver-se produït la primera vegada.  
  
Article 61  
Tots els treballadors poden donar compte per escrit a la direcció de l'empresa dels actes que suposen abús d'autoritat dels seus caps immediats. Rebut l'escrit, la direcció de l'empresa ha d'obrir l'expedient oportú.  
  
Article 62  
Correspon a les empreses la facultat d'imposar sancions d'acord amb la graduació de faltes i sancions que s'establisquen en les disposicions legals de caràcter general i en aquest conveni.  
  
Article 63  
Les sancions màximes que es poden imposar en cada cas, atenent la gravetat de la falta comesa, han de ser les següents:  
A. Per faltes lleus: amonestació verbal i amonestació per escrit.  
  
B. Per faltes greus: suspensió d'ocupació i sou d'un a quinze dies.  
  
C. Per faltes molt greus: Suspensió d'ocupació i sou per un període de setze dies a tres mesos; trasllat forçós a una altra localitat, acomiadament sense dret a indemnització.  
Les sancions que es puguen imposar en l'ordre laboral s'han d'entendre sense perjudici de passar la culpa als tribunals competents quan el fet comés puga ser constitutiu de falta o delicte.  
  
Article 64. Prescripció  
Les faltes lleus prescriuen al cap de 10 dies; les greus, al cap de vint dies, i les molt greus, al cap de seixanta dies, a partir de la data en què l'empresa en va prendre coneixement, i en tot cas al cap dels sis mesos d'haver-se comés.  
  
Article 65  
Les empreses han d'anotar en els expedients personals dels treballadors les sancions que els siguen imposades, que en tot cas s'han de considerar anul·lades si són faltes lleus i transcorren sis mesos sense haver reincidit en falta nova. Si es tracta de faltes greus o molt greus, el termini esmentat anteriorment s'elevarà a dos i cinc anys, respectivament.  
  
  
Article 66  
Pel que fa a la tramitació de la imposició de sancions, cal ajustar-se al que disposa la Llei de procediment laboral.  
  
DISPOSICIONS ADDICIONALS  
  
Primera  
Independentment de la data de publicació d'aquest conveni en el DOGV, la taula salarial i els retards derivats del conveni des de l'1 de gener de 2017, s'han d'abonar durant el mes següent a la publicació.  
  
Segona  
En cas que una futura disposició legal, siga de caràcter estatal o autonòmica, o una resolució de l'autoritat laboral, jurisdicció social, o qualsevol altre òrgan competent, modifique, altere o no aprove alguna norma d'aquest text i, segons el parer de les parts, el contingut essencial d'algun punt pactat en aquest conveni quede desvirtuat, qualsevol de les parts pot denunciar aquesta circumstància durant el mes següent a la publicació o notificació d'aquesta resolució. En aquest cas s'ha d'instar la Comissió Mixta d'Interpretació i Seguiment del Conveni perquè es reunisca amb caràcter d'urgència, amb la finalitat de renegociar les matèries o els continguts afectats en aquest conveni per les disposicions legals o resolucions judicials o administratives.  
  
En cas de discrepància s'ha de sotmetre la qüestió als tribunals de la jurisdicció social.  
  
Tercera. Solució extrajudicial de conflictes col·lectius  
Per a la solució d'aquests conflictes, les dues parts s'han de sotmetre expressament al sistema vigent a la Comunitat Valenciana.  
  
Quarta. Mesures d'igualtat  
Els signants d'aquest conveni col·lectiu declaren la seua voluntat de respectar el principi d'igualtat de tracte en el treball amb caràcter general i no admetran la discriminació per les raons estipulades en les lleis ni, en particular, per raons de sexe.  
En particular, les empreses es comprometen a salvaguardar el compliment dels principis d'igualtat d'oportunitats entre dones i homes en àmbits com ara l'accés a l'ocupació, la promoció professional, l'estabilitat en l'ocupació, la formació i la retribució, així com al que disposa la Llei orgànica 3/2007, de 22 de març, per a la igualtat efectiva de dones i homes.  
  
Cinquena  
A fi d'adaptar el sistema de classificació dels empleats, s'estableix la següent equiparació de les antigues categories als grups nous:  
  
  
GRUP I. Personal tècnic i administratiu:  
Subgrup 1. Personal tècnic titulat i no titulat  
Subgrup 2. Personal administratiu:  
Cap administratiu  
Oficial administratiu 1a  
Oficial administratiu 2a  
Auxiliar administratiu  
Aspirant administratiu  
  
GRUP II. Personal operari:  
Subgrup 1. Personal operari especialista  
Encarregat/ada general  
Encarregat/ada de torn  
Mecànic/a especialista  
Expenedor/a o venedor/a  
Greixador/a  
Muntador/a de pneumàtics  
Llavador/a  
Conductor/a  
  
Subgrup 2. Personal operari no especialista  
Mosso/a d'ES  
Auxiliar  
Aprenent/a  
  
GRUP III. Personal subaltern:  
Guarda  
Personal de neteja  
Magatzemer/a  
Cobrador/a  
Ordenança  
Grum  
  
  
  
Sisena  
Les dues parts es comprometen a constituir una comissió de treball integrada per 8 membres, 2 per cada un dels sindicats signants i 4 per la patronal, el funcionament de la qual serà el mateix que el de la comissió paritària, amb la finalitat d'estudiar els nous llocs de treball que s'inclouran, si escau, en el text del conveni.  
  
Setena  
Les dues parts es comprometen, en el termini de dos mesos a partir de la publicació d'aquest conveni, a constituir una comissió de treball, integrada per 8 membres, 2 per cada un dels sindicats signants i 4 per la patronal, el funcionament de la qual serà el mateix que el de la comissió paritària, amb la finalitat d'estudiar la viabilitat i la manera de convergència amb el conveni nacional que, si escau, s'ha d'adoptar per acord de les dues parts.  
  
  
ANNEX I  
  
TAULA SALARIAL 2017  
  
GRUP I. Personal tècnic i administratiu  
  
 Subgrup 1. Personal tècnic  
 Tècnic titulat 1.306,68  
  
 Subgrup 2. Personal administratiu   
 Cap administratiu 1.195,03  
 Oficial administratiu 1 1.132,22  
 Oficial administratiu 2 1.068,07  
 Auxiliar administratiu 1.034,57  
 Aspirant administratiu 810,42  
  
GRUP II. Personal operari  
  
 Subgrup 1. Personal operari especialista   
 Encarregat/ada general 1.306,68  
 Encarregat/ada de torn 37,74  
 Mecànic especialista 33,89  
 Expenedor/a o venedor/a 33,33  
 Greixador/a 33,33  
 Muntador de pneumàtics 33,33  
 Llavador/a 33,33  
 Conductor/a 33,33  
  
 Subgrup 2. Personal operari no especialista  
 Mosso/a d'ES 33,14  
 Auxiliar 29,16  
 Aprenent/a 29,16  
  
 Subgrup 3. Personal subaltern  
 Guarda 33,14  
 Personal neteja 32,15  
 Magatzemer/a 33,14  
 Cobrador/a 34,48  
 Ordenança 32,56  
 Grum 29,16  
  
  
  
ANNEX II  
Rebut de liquidació per a ES  
  
(Nom i cognoms)..., amb DNI..., declare haver rebut de l'empresa... en el dia de la data, la quantitat d... euros, segons es detalla a continuació, per la finalització de la meua relació laboral amb aquesta empresa motivada per..., amb la percepció de la qual em liquiden tots els conceptes, sense dret a cap reclamació posterior, a excepció del que estableix l'últim paràgraf de l'article 14.  
Faig constar expressament, que SÍ/NO faig ús del meu dret a la presència d'un representant dels treballadors en la signatura d'aquest document.  
P/p estiu...  
P/p Nadal...  
P/p beneficis...  
Altres...  
Total brut...  
Retenció IRPF...  
Total líquid...  
..., ... de/d?... de...  
Si escau, representant del treballador  
Signatura...  
DNI...